runetrust/blame-folketinget-dk huggingface dataset:
Alex Ahrendtsen (DF), 2023-11-23:
Det er ærgerligt, at der indtil videre ikke er andre partier, der vil støtte udflytningen.
Jeg forstår det egentlig ikke helt.
Det er jo altid et spørgsmål om, hvad der kommer først: hønen eller ægget.
Har man ikke cykelstier, får man heller ikke cyklister.
Har man ikke uddannelsespladser uden for de store byer, får vi jo som regel heller ikke folk til at flytte derhen.
Man ved jo også, at studerende ofte bliver boende det sted, de studerer.
Jeg kan bare huske hele historien om Odense Universitet, da det blev oprettet i ca. 1965.
Der var jo også en kæmpestor udflytning, og det tog da noget tid, inden det blev det universitet, det er i dag, men vi kan jo slet ikke tænke os Odense uden universitetet.
Det var en kæmpe satsning dengang, så jeg håber, at mine kolleger på et tidspunkt besinder sig.
Anne Hegelund (EL), 2023-11-23:
Tak for spørgsmålet.
Altså, jeg er jo glad for at høre, at der er noget åbenhed over for at kigge på det her med flere pladser på engelsksprogede uddannelser igen
jeg ved, at det er noget af det, der virkelig har sat økonomien i en ekstra klemme.
Så det er i hvert fald et sted, man kunne kigge.
Så kunne man jo også generelt kaste et blik på, hvad man får af penge på de her uddannelser.
Nu har jeg selv gået på den uddannelse, der har allerdårligst økonomi og lavest taxameter.
Før det var pædagoguddannelsen lige så dårligt finansieret som socialrådgiveruddannelsen.
Vi har jo også balancen mellem tvang og frit valg.
Altså, det er selvfølgelig vigtigt, at man har lige gode muligheder for at læse der, hvor man bor.
Men jeg tænker ikke, det er en løsning at at tvinge nogen til at blive i den by, de bor i allerede, eller tvinge nogen til at flytte til en mindre by, især hvis de så vælger ikke at gøre det alligevel, eller tvinge uddannelser til at flytte pladserne ud i landet, hvis det så ender med, at de bare lukker.
Marlene Harpsøe (DD), 2023-11-23:
Tak til den radikale ordfører, fru Katrine Robsøe.
Hvis man ikke bakker op om en udflytning af velfærdsuddannelser, hvad skal der så til?
I Danmarksdemokraterne er vi bare hamrende optaget af, at vi får nogle flere til at søge ind på de her uddannelser.
Det er jo derfor, vi har fremsat det her forslag, altså fordi vi ved, at uddannelser tæt på har betydning.
Det er også derfor, at der f.eks. er rigtig mange kommuner i de her år, der kæmper en kamp.
De vil jo rigtig gerne have lokale uddannelser tæt på.
De vil gerne lobbye over for os, fordi de har unge i massevis, som ikke får en uddannelse og ikke kommer i job.
Det er et hamrende stort problem også for det lokale arbejdsmarked, som – det gælder både privat som offentligt – mangler de her kloge hoveder og kloge hænder.
Derfor vil jeg bare høre: Er Radikale i det mindste enig med Danmarksdemokraterne i, at Danmark knækker over, hvis ikke vi gør mere for at sikre, at der også er uddannelsestilbud rundtomkring i de mindre samfund?
Katrine Robsøe (RV), 2023-11-23:
Jeg er enig i, at det er vigtigt, at vi har uddannelsesudbud i hele Danmark.
Jeg er nødt til bare lige at tage nogle af de tal, vi har på det, med ind i den her debat.
For i 1998 var det sådan, at 62 pct. af de videregående uddannelser var placeret i de fire største byer, og i 2018 var det 63 pct. Så der er altså 1 procentpoint i forskel.
Et af de steder, vi har set det store ryk, er faktisk fra de mindre byer og så til de mellemstore byer, og derfor er kampen mod de allerstørste byer måske en lille smule forfejlet.
Grunden til, at vi har så markant flere uddannelsespladser, også i de fire største byer, handler faktisk om noget virkelig godt, for det betyder nemlig bare, at vi har fået markant flere unge mennesker til at tage en uddannelse, og det er dejligt.
Men f.eks. Danske Professionshøjskoler har sagt, at der faktisk siden 2010 er kommet flere uddannelsessteder uden for de fire største byer på de her fire uddannelser, og det bakker jeg selvfølgelig op om.
Men alle de ting, jeg nævnte før, vil vi rigtig gerne kæmpe for.
Der er altid mulighed for at oprette uddannelsesudbud.
Det er ikke noget, vi nødvendigvis skal bestemme herindefra efter min mening.
Så vil jeg sige, at i forhold til rent faktisk at gøre noget ved pædagoguddannelsen og sørge for det, synes jeg jo bl.a., at Radikales forslag om rent faktisk at give retskrav for parterne med hensyn til at få gratis efter- og videreuddannelse – altså skaffe finansiering til det, så du rent faktisk kan få lov til at dygtiggøre dig inden for dit område – er en del af det.
Og så håber jeg da rigtig meget på, at vi kan få lavet en rigtig god ny pædagoguddannelse.
Pernille Vermund (NB), 2023-11-23:
Tak for det.
Det er jo meget sjovt, at når man står her i Folketingssalen og debatterer kernekraft og behovet for kernekraft, får vi at vide, at der overhovedet ikke er noget behov for det, fordi vi har så meget vedvarende energi – der er sol- og vindenergi, og det løser bare det hele – men når vi så foreslår at sænke elafgiften, fordi vi erkender, at en stor del af den strøm, vi får, kommer fra vedvarende energi, så er budskabet det modsatte; så har vi nærmest ingen vedvarende energi, og det er et problem.
Begge dele kan jo ikke være rigtige.
Mit spørgsmål går egentlig på noget andet, nemlig det sociale element i elafgiften.
Ordføreren siger, at ordførerens parti, SF, gerne vil sikre grøn omstilling og lavere elafgifter for de brancher, hvor man kan omstille.
Men erkender ordføreren ikke, at de familier, som har færrest penge, og som måske har et lidt ældre køleskab, en gammel opvaskemaskine, en gammel vaskemaskine eller en gammel fryser, betaler uforholdsmæssigt høje elafgifter, og at det også for de familier kan være rigtig svært at få råd til den investering, det er at købe et nyt produkt?
Marlene Harpsøe (DD), 2023-11-23:
På vegne af Danmarksdemokraterne vil jeg selvfølgelig sende en stor tak til Dansk Folkepartis ordfører i forhold til det her.
Det er jo rigtig godt at se, at man også har opdaget, at det er finansieret, så pengene passer.
Men tak for opbakningen, og også tak for opbakningen til, at vi skal fremtidssikre Danmark og skabe et Danmark i balance.
Tusind tak for det.
En af Danmarks mest søgte uddannelser er jo pædagoguddannelsen.
Det hører man ikke så meget om, men det er det faktisk, selv om der er faldende søgning her også.
Nu har jeg også ofte dialog med den radikale børne- og undervisningsordfører, som taler rigtig varmt for pædagoguddannelsen og siger, at vi skal have flere pædagoger ud i vores dagtilbud, så jeg tænker også, at det er noget, som den radikale ordfører her i dag er meget optaget af.
Derfor undrer det mig, at man så trækker stikket, bl.a. i forhold til Rebild i Nordjylland, som rent faktisk stod klar til at åbne en pædagoguddannelse.
Hvordan har den radikale ordfører det med det?
Katrine Robsøe (RV), 2023-11-23:
Alle, der sidder på det her område, siger jo, at hvis man havde beholdt det her loft, ville vi være endt med samlet set i vores land at have færre, der tog de her fire uddannelser.
Jeg har intet imod at finde finansiering til at oprette uddannelser der, hvor vi mangler dem, men det, jeg har noget imod, er, at man, inden vi overhovedet har fundet ud af, om folk ønsker at søge ind på dem, så lukker uddannelsespladserne i byerne.
Kim Edberg Andersen (NB), 2023-11-23:
Jamen det er, fordi jeg ikke helt køber ind på præmissen.
Jeg tror, at dem, der udtalte sig, var lidt fedtet ind i selve området.
Det, jeg egentlig siger, er, at i Rebild havde vi fået en pædagoguddannelse, og vi havde folk, der ville søge den, men vi kunne bare se – det ved jeg, for jeg sidder i regionen – at de ikke søgte videre til f.eks. Aalborg og blev pædagoger der.
De blev noget andet.
Det er derfor, jeg tror, at vi bliver nødt til at gentænke det.
Jeg køber ikke ind på præmissen.
Jeg tror, at der nogle steder er et uudforsket hav af folk, der vil have nogle af de uddannelser, der er så specialiserede, og som vi har behov for at folk tager.
Men de søger dem ikke nu, fordi der ikke er nogen lokalt.
Marlene Harpsøe (DD), 2023-11-23:
I forhold til spørgsmålet om, hvad jeg hørte ordføreren sige oppe fra talerstolen, så var det, at det var fint, at der var unge mennesker, der tog fra Bornholm til København for at læse.
Det var det, jeg hørte ordføreren sige, og jeg er ret sikker på, at det også var det, jeg fik gengivet.
Derudover var Venstres ordfører jo også her på talerstolen inde på, at det godt kunne være, at der var uddannelser, der kom til at lukke på Bornholm i de kommende år.
Det har jeg sagt her oppe fra talerstolen at jeg hørte.
Det kan godt være, at jeg har hørt forkert.
Ordføreren må så korrekse mig, hvis jeg har hørt forkert.
Peter Juel-Jensen (V), 2023-11-23:
Ja, og det har jeg gjort ved at sige, at jeg gerne vil citeres korrekt.
Hvilke ti byer vil ordføreren gerne åbne pædagoguddannelser i?
Marlene Harpsøe (DD), 2023-11-23:
Vi vil gerne åbne pædagoguddannelser og alle mulige andre velfærdsuddannelser i flere byer rundtomkring, men det er klart, at den dialog skal man jo tage med professionshøjskolerne.
Det er jo ikke sådan i dag, at jeg lige kan udpege, præcis hvilke byer det skal være.
Peter Juel-Jensen (V), 2023-11-23:
Når ordføreren tillader sig at citere mig, synes jeg jo godt, at ordføreren kan gøre det korrekt.
Jeg har ikke sagt, at det er fint, at uddannelser lukker på Bornholm.
Jeg siger, at det er svært at fylde pladserne op.
Der er ledige pladser, og det er ude i landdistrikterne.
Vi bliver tvunget til at sikre, at vi både har folkeskolelærere, sygeplejersker, pædagoger og socialrådgivere, også ude i landdistrikterne, men når der ikke er nogen søgning derude, må vi jo oprette studiepladserne der, hvor der er søgning.
Hvis ordføreren kan få det til at lyde, som om jeg synes, det er fint, så er det jo helt forkvaklet.
Jeg håber, resten af ordførerens tale indeholder lidt mere sandhed.
Jeg skal lige høre: Hvis ordføreren er bange for, at Danmark knækker over, hvad for nogle ti byer vil ordføreren så åbne pædagoguddannelser i?
Katrine Robsøe (RV), 2023-11-23:
Tak for det, og tak for anerkendelsen af, at vi og jeg jo faktisk kom med meget konkrete forslag til, hvordan man kan prøve at imødekomme, at vi gerne vil have uddannelser i hele landet.
Jeg er dog simpelt hen nødt til at spørge, om man fra Danmarksdemokraternes side mener, at det er vigtigere, at uddannelserne er placeret et bestemt sted i Danmark, end at vi rent faktisk har nok uddannede lærere, pædagoger, socialrådgivere og sygeplejersker i vores land.
Marlene Harpsøe (DD), 2023-11-23:
Det er jo en forudsætning, hvis man skal uddanne sig og der dermed skal blive flere sygeplejersker, pædagoger, lærere og socialrådgivere, at der så også er et godt varieret udbud af de her pladser rundtomkring i hele Danmark.
Det er jo lidt ligesom snakken om hønen og ægget igen; nogle tror mere på det ene, og nogle tror mere på det andet.
Men jeg ved jo også bare fra praksis, hvad det betød for nogle af mine medstuderende på sygeplejerskeuddannelse i Hillerød, at der rent faktisk var en lokal uddannelse.
Derudover må jeg da indrømme, at jeg også synes, at der mangler en forståelse for, hvad det vil sige at tage sådan en professionsbacheloruddannelse, for det er jo ikke sådan, at man bare kan sige: Nå, så flytter vi bare til København og tager den uddannelse.
Man skal jo også i klinik- eller praktikforløb, og det er ikke sådan, at man nødvendigvis selv kan bestemme, hvor man skal hen.
Der kan være folk, der i ugevis skal både 2 og 3 timer væk hjemme fra, selv om de bor i København, for at passe deres klinikforløb.
Man skal være meget fleksibel på de her uddannelser
Katrine Robsøe (RV), 2023-11-23:
Det har jeg faktisk ikke mødt særlig mange kollegaer der har lukket øjnene for, for lige at tage alle folk i forsvar.
Det synes jeg faktisk ikke var en fair kritik af min kollegaer.
Jeg er bare nødt til at prøve at spørge, om Danmarksdemokraterne tror på, at det er den rigtige måde, når man i Aarhus stod med den udfordring, at man skulle lukke læreruddannelsespladser, som der var studerende på, mens man til gengæld stod med andre læreruddannelsestilbud med tomme pladser.
Tror man, det havde gjort en større forskel, at man havde rykket 20 pladser fra Aarhus til Silkeborg, hvor der i forvejen stod tomme pladser?
Tror man virkelig, det er den måde, man vil få flere til at læse til lærer på?
Marlene Harpsøe (DD), 2023-11-23:
Det vil helt sikkert få flere til at få øjnene op for både læreruddannelsen, socialrådgiveruddannelsen, sygeplejerskeuddannelsen osv., hvis man har uddannelsespladser rundtomkring i hele Danmark.
Det kan jeg se fra praksis, og det er også det, vi sådan hører fra den verden.
De er ikke så fleksible som nogle af os ressourcestærke mennesker, der sidder herinde i Folketinget i dag.
De har brug for uddannelser tæt på, bl.a. for at få et familieliv til at gå op i en højere enhed, og det synes jeg vi skal have respekt for.
Sandra Elisabeth Skalvig (LA), 2023-11-23:
Jeg skal bare høre, om jeg forstår ordføreren rigtigt.
Når ordføreren taler om uddannelser, bl.a. de fire store velfærdsuddannelser, så lyder det, som om ordføreren er af den opfattelse, at de nærmest kun er oprettet i de fire største byer i landet.
Og jeg vil gerne høre, om det er den opfattelse, ordføreren har af de her udbud.
Kim Edberg Andersen (NB), 2023-11-23:
Men så hørte fru Sandra Elisabeth Skalvig ikke efter, for jeg revsede jo faktisk statsministeren for ikke at vide, at vi også har det i Hjørring, og Hjørring er et stykke fra at være en af de fire største byer.
Jeg er klar over, at de er mange steder.
Jeg tror bare, at den decentralisering, som jeg mener vil være givtig, i forhold til at vi kan få endnu flere på de områder, skal øges.
Så er der noget i forhold til kvalitet i uddannelsen, og der er det, jeg siger, at det er der, vi skal tænke ud af boksen, sådan at vi sikrer, at det stadig væk bliver gode uddannelser, men måske endnu mindre enheder.
Det er egentlig bare det, jeg siger.
Jeg er fuldstændig klar over, at vi ikke kan få kirurger ud, fordi der ikke er nok patienter at operere, men der er bare nogle af de der ting, hvor vi ikke behøver at gøre det sværere, end det er.
Virkeligheden er, og det kan jeg se, fordi jeg sidder i regionen, at vi mangler dem.
Og her siger man, at man ikke vil flytte det ud, men der kommer ikke en løsning på, hvordan vi fylder uddannelsen op.
Jeg tror, at med det her kan vi måske fylde uddannelsen op på en bedre måde, for vi mangler dem; sygeplejersker, sosu'er, pædagoger.
Vi mangler dem, og det her løser det ikke.
Der tror jeg faktisk mere på, at det giver en mulighed, om end måske for dyr, men det giver en mulighed på den her måde.
Det er jeg sikker på.
Sandra Elisabeth Skalvig (LA), 2023-11-23:
Altså, det, som det her beslutningsforslag lægger op til, er, at vi lukker nogle studiepladser i de store byer, hvor der i forvejen faktisk er ledige pladser rigtig mange steder på lige præcis de her uddannelser, og opretter dem uden for de større byer, hvor der også er utallige ledige pladser.
Pædagoguddannelsen udbydes i 25 byer, sygeplejerskeuddannelsen udbydes i 24 byer, og det er kun i de fire største byer, man så vil lukke udbud.
Så det, som det her forslag vil gøre, er, at vi bare vil stå med langt flere ledige pladser på de her uddannelser, hvor vi rent faktisk har brug for alle de ansøgere, vi overhovedet kan få.
Marlene Harpsøe (DD), 2023-11-23:
Vi kan jo i Danmarksdemokraterne se, at det rent faktisk gør en forskel at have forskellige uddannelser rundtomkring i hele Danmark.
Særlig på de her områder, hvor der er så massiv mangel, bl.a. på pædagoger, lærere, sygeplejersker og socialrådgivere, skal vi have flere uddannelsespladser flyttet ud rundtomkring i hele Danmark.
Det er vi meget optagede af.
Og jeg kan i hvert fald gøre, hvad jeg kan heroppefra, for at vi snarest muligt kan få indkaldt til forhandlinger, hvis regeringen også er med på det.
For der er behov for handling frem for bare snak.
Kim Edberg Andersen (NB), 2023-11-23:
Hvis jeg købte den præmis, vil jeg sige, at så er problemstillingen: Hvorfor søger de så ikke i de store byer?
Det, jeg siger, er, at vi skal have flere, der har lyst til at søge alle steder, for som fru Sandra Elisabeth Skalvig selv siger, mangler de også i de store byer.
Så vil man lukke pladser.
Økonomisk giver det jo god mening, hvis du har en tom plads, at du lukker den ned.
Det, jeg så siger, er, at hvis vi har 500 tomme pladser, kan jeg ikke se skaden i, at vi opretter dem andre steder, måske i mindre enheder, hvor vi kan få nogle ind.
Så er der noget finansiering, i forhold til om vi skal lukke pladserne, men hvis du laver en uddannelse fleksibel, behøver du ikke at lukke den ned permanent.
Men du behøver jo heller ikke at hindre, at man kan søge andre steder, fordi man er bange for, at man lukker en uddannelse i København eller andre steder.
Sandra Elisabeth Skalvig (LA), 2023-11-23:
Tak for det, og tak til ordføreren for talen, selv om vi på det her område ikke er helt enige.
Men det her beslutningsforslag går jo også ud på, at man skal lukke uddannelsesudbud på velfærdsuddannelserne i de fire største byer.
Derfor ønsker jeg egentlig en afklaring: Ønsker Danmarksdemokraterne, at der skal oprettes flere uddannelsesudbud på de fire største velfærdsuddannelser i et større omfang, end vi har i dag, men at man ikke nødvendigvis behøver at lukke udbuddene i de største byer?
Marlene Harpsøe (DD), 2023-11-23:
Man kan egentlig sige, at overordnet set er det et både-og.
Det, vi ønsker helt primært, er jo at flytte uddannelsespladser fra de største byer ud i landdistrikterne; ud i de mindre byer i forhold til de største byer i Danmark.
Det ønsker vi, fordi vi mener, at der skal være et Danmark i balance, og at Danmark er ved at knække over.
Derfor er der også brug for, at man kan tage uddannelser tættere på der, hvor man bor, og derfor er vi også nødt til at lave en politisk prioritering.
Ligesom vi lavede en politisk prioritering, da vi indgik universitetsreformen og lavede nogle klare, målrettede prioriteringer der, så mener vi også, at man skal gøre det på det her område.
Sandra Elisabeth Skalvig (LA), 2023-11-23:
Tak for svaret.
Så ordføreren mener ikke, at man f.eks. på pædagoguddannelsen har nok udbud uden for de fire største byer.
For som jeg tidligere har nævnt, ligger pædagoguddannelsen i 25 studiebyer, og det mener ordføreren ikke er at dække hele landet, på trods af at de fire største byer jo kun er fire byer, eller hvad?
Marlene Harpsøe (DD), 2023-11-23:
Tak til Enhedslisten for talen.
Økonomien er jo rigtig presset ude på professionshøjskolerne i øjeblikket, og jeg vil bare gerne høre: Hvad tænker ordføreren om det, set i relation til at vi jo gerne skulle have nogle unge og voksne, som tænker, at det her er et miljø, de gerne vil træde ind i, og at det er nogle uddannelser, de gerne vil træde ind på, når man samtidig har så massive fyringsrunder, som man har i øjeblikket ude på professionshøjskolerne?
Anne Hegelund (EL), 2023-11-23:
Tak for ordet.
I Enhedslisten går vi rigtig meget op i, at man skal kunne tage sin uddannelse så tæt som overhovedet muligt på det sted, hvor man bor, og at man skal have lige gode muligheder for at få en uddannelse, uanset hvor i landet man bor.
Men det er også vigtigt, at der er en balance mellem det og så mulighederne for at få en lige god uddannelse, ligegyldig hvor i landet man bor.
Det er den balance, som det er vigtigt at have øje for her, for det duer ikke, at man rykker flere uddannelser ud i landet, hvis ikke de bliver gode nok, fordi pengene ikke er der til at sikre en høj nok uddannelseskvalitet.
Man skal også have øje for ikke bare optag, men også f.eks. frafald.
Jeg er også kritisk over for, at mange af professionshøjskoleuddannelserne har klumpet sig sammen på store campusser i de store byer, men det har man jo også gjort for at få nogle stordriftsfordele, fordi økonomien har været så stram.
Man har også nogle satellituddannelser i de mindre byer, hvor det er svært at sørge for, at kvaliteten kan følge med, og hvor man nogle steder har mere virtuel undervisning, fordi man ikke har tid til, at underviserne skal ligge og pendle, og man ikke kan sørge for, at der er undervisere nok på selve uddannelserne.
Så der er en kæmpe bekymring der, og den bliver kun værre af, at det faldende optag har været med til at slå bunden ud af den her økonomi.
Man har også lukket for at optage lige så mange på engelsksprogede uddannelser, og det synes jeg virkelig man skulle kigge på.
I Midtjylland, hvor jeg selv har læst på VIA til socialrådgiver, skal de spare 50 mio. kr., fordi der er så stort et hul i budgettet.
Så der er bare nogle andre ting, vi er nødt til at kigge på først.
Hvis man gerne vil sende et signal om, at det er et værdifuldt og vigtigt arbejde, sygeplejersker og socialrådgivere, pædagoger og lærere gør, så bliver man simpelt hen nødt til også at sørge for, at der kommer ligeløn, og det kan kun gå for langsomt.
Vi skal have gjort op med det der sexistiske lønhierarki fra tjenestemandsreformen, som holder lønnen nede på de her områder.
Hvis man så skal kigge på rekrutteringen bredt, handler det også om flere veje ind på uddannelserne og bedre studievejledning og gode muligheder for efteruddannelse.
Vi bliver nødt til at kigge på det her mere bredt og være klar på at bruge de penge, der skal til for at de her uddannelser bliver nogle, som folk rigtig gerne vil ind på, og så de jobs også bliver nogle, man har lyst til at have bagefter.
Peter Juel-Jensen (V), 2023-11-23:
Hvad er det for nogle tilskud, der bliver fjernet?
Tværtimod har vi jo et regionalt taxameter.
Men når vi nu ikke kan sikre den kvalitet i uddannelsen, der skal til; når den læring, der sker blandt de studerende, når man laver gruppearbejde osv., bliver kropumulig, fordi der ikke er nogen at arbejde sammen med, fordi der ikke er studerende nok, så er det, jeg vil sige, at jeg altså hellere vil have, at vi har et ensartet uddannelsesniveau og uddanner folk der, hvor de gerne vil uddannes.
Og jeg synes jo også som øbo, der bor i landdistrikterne – født, opvokset og valgt der – at der er noget kvalitet i, at man kommer ind til en stor by og også lige smager på det, og så kan man efterfølgende komme tilbage til sit landdistrikt.
Det er ikke enten-eller; det er både-og.
Marlene Harpsøe (DD), 2023-11-23:
Det, vi egentlig kan høre fra mange ordførere her i dag, er, at vi jo alle sammen er optaget af, hvordan vi sikrer, at der er nogle flere, som tager de her vigtige uddannelser, bl.a. uddannelser til sygeplejerske, pædagog, lærer osv.
Men hvordan vi gør det, kan vi så være lidt uenige om.
Jeg kunne bare godt tænke mig, at fru Sofie Lippert udfoldede lidt mere, hvad SF's tanker egentlig er, i forhold til hvordan vi får rekrutteret flere af de her studerende: Hvad skal der så til?
Hvis det ikke er en udflytning af uddannelsespladser, sådan som vi i Danmarksdemokraterne bl.a. lægger op til, hvad skal der så til?
Sofie Lippert (SF), 2023-11-23:
Der er sådan en lyd, der trender på TikTok for tiden, og som oversat til dansk er en, der hviner og siger: Åh, jeg elsker det her spørgsmål.
Og det er lidt sådan, jeg har det, for jeg vil da gerne stå og bruge 1 minut på at udfolde alle SF's idéer til, hvordan vi får flere til at tage professionsuddannelser.
Vi kan starte med at lave den reform af pædagoguddannelsen, som vi er blevet lovet vi snart skal i gang med, for at sikre et kvalitetsløft af uddannelserne.
For SF er det især en vigtig prioritering, at der findes videreuddannelse ind i faget, og at den eneste måde, man sådan kan udvikle sig på, ikke bliver at tage en kandidat og uddanne sig ud af fagene; vi går meget op i, at der eksisterer videreuddannelsesmuligheder ind i fagene.
Så tror vi på, at det er vigtigt at sikre god studievejledning.
Og så har jeg vist ikke så meget mere tid, men det er da en dialog, jeg gerne vil fortsætte.
For mig at se har det bare ikke noget at gøre med at lukke studiepladser i de større byer.
Vi synes også, det er bekymrende, at man på uddannelserne vil fyre, fordi så meget af deres økonomi er afhængig af taxameteret.
Det er ikke nyt, at SF mener, at en større del af professionshøjskolernes og generelt uddannelsesinstitutionernes økonomi skulle være sikret og ikke have så massive udsving, på grund af at det hele er bundet op på et taxameter, der afhænger af antallet af studerende.